नई कहानी की तिकड़ी में राजेंद्र यादव के साथ मोहन राकेश और कमलेश्वर थे. इसमें संदेह नहीं कि इन तीनों ने हिन्दी कथा साहित्य को समृद्ध करने में असाधारण और ऐतिहासिक भूमिका निभाई. राजेंद्र यादव अपने पहले ही उपन्यास "प्रेत बोलते हैं" से साहित्य की दुनिया पर छा गए थे क्योंकि इसमें पहली बार निम्न मध्यवर्ग की त्रासदी व्यक्त हुई थी. 1951 में प्रकाशित इस उपन्यास को बाद में "सारा आकाश" के नाम से छापा गया और 1969 में बासु चैटर्जी ने उस पर इसी नाम की फिल्म भी बनाई. मृणाल सेन की "भुवनशोम" के साथ ही इस फिल्म को भी हिन्दी सिनेमा में समांतर फिल्म आंदोलन की शुरुआत करने वाला माना जाता है. राजेंद्र यादव के दूसरे दो उपन्यास ‘कुलटा' और "शह और मात" भी मशहूर हुए पर "सारा आकाश" का स्थान कोई भी न ले सका. प्रसिद्ध कथाकार मन्नू भंडारी के साथ उनकी शादी भी साहित्य जगत में चर्चा का विषय रही और जब दोनों ने मिलकर संयुक्त रूप से एक उपन्यास लिखने का प्रयोग किया, तो उनकी ख्याति आसमान छूने लगी, भले ही ‘एक इंच मुस्कान' को उपन्यास के रूप में असंदिग्ध स्वीकृति न मिल पायी हो. राजेंद्र यादव ने ‘एक दुनिया समांतर' लिखकर नई कहानी का सौंदर्यशास्त्र रचने की भी कोशिश की, जो काफी हद तक सफल रही.